# Le songe doré de la pucelle

    Cette page répertorie les différents œuvres ou auteurs partageant un même nom.
Il existe plusieurs variantes de cette œuvre :
| | Édition de Bréhan-Loudéac 1484-1485 | Édition de Lyon 1488-1492 |
| | Cẏ commance le ſonge de la pucelle | Cy commence le ſonge dore de la pucelle |
| 1 | a Leure du ſonge dore Lors que laube du iour ſe creue Quon ſe treuue tout-eſſore Sommeil dune nuẏt aſſez griefue Mendormẏ pour la faire briefue Ce fut tout a la fin de maẏ En ieuneſſe na point deſmaẏ | a﻿Leure du ſonge dore ﻿Lors q̃ laube du iour ſe lieue Quon ſe treuue trop eſſore Souuant dune nuyt aſſes griefue Mendormis pour la faire briefue Treſtout le premier iour de may En ienneſſe na point deſmay |
| 2 | Si touſt que ie fuz endormẏe Deulx perſonnes ie uiz uenir Qui me diſoient ma belle amye Il te fault aultre deuenir Reprens ung nouueau ſouuenir Car deufance tu es deliure Laage enſeigne comme on doibt uiure | ﻿Sitoſt que ie fus endormie Deux perſonnages uis uenir Qui me dirent. Ma belle amye Il te fault autre deuenir Reprens ung nouueau ſouuenir Car denfance tu es deliure Laage enſeigne com on doit uiure |
| 3 | Tu es moult belle freſche et ferme Et de tous membres auenue Ce diſt lune ie te afferme Autant que aultre ſoubz la nue Soit deſſoubz robe ou de corps nue Blanche .neufue. dure. et reſaicte Choſe de faczon eſt parſaicte | ﻿Tu es moult belle freſche et ferme Et de tous membres auenue Et diſt lune ie le tafferme Autant quautre deſſoubz la nue Soit deſſoubz robe ou corps nue Blanche.ſouefue.dure et refaite Choſe de ſaiſon eſt parfaite |
| 4 | Jamais plus gente ie ne tins Plus dure ne en meilleur point Beau uiſaige gent corps tetins Qui ſont ozes en meilleur point Car tu es daẏmer droit apoint Lon te tient pour ung chief deupure Bon eſt loupurier qui mieulx eupure | ﻿Jamais pluſgaÿe ne te tiens Plus drue ne en meilleur point Beau uiſage. gent corps te tiens Qui font ores leur premier point Du ſurplus dire ne fault point Car on te tient par ung chief deuure Bel eſt louurage qui mieulx euure |
| 5 | Tu as aſſez dentendement Et ſens pour fille de ieune aage Il nẏ fault point damendement Ne querir aultre perſonnaige Tu es nee de bon lignaige Ainſi comme iaẏ entendu Bien quon ne congnoiſt eſt perdu | ﻿Tu as aſſes dentendement Et ſens pour fille de ienne aage Je ny uoy point damendement Ne querir autre perſonnage Tu es nee de bon lignage Comme puis auoir entendu Bien quon ne congnoiſt eſt perdu |
| 6 | Croẏ de uroẏ ſi ie fuſſe homme Je te priaſſe pour ma dame La ſinguliere es en ſomme Qui oncques fut aimee dame Car ie te aſſeure ſur mon ame Que tu es belle tout adroit Qui a belle dame il a droit | ﻿Se cõme femme ie fuſſe homme Je te priaſſe pour ma dame La ſinguliere ceſt en ſomme Qui oncques fut nee de femme Car ie taſſeure ſur mon ame Que tu es belle tout a droit Qui a belle dame il a droit |
| 7 | ﻿La pucelle La firent ung poẏ dinterualle Ses deux ſemblances que ie uẏ Lune monte lautre deualle Chaſcun aſſez bien ſe cheuẏ Et ſur ma foẏ ie uous pleuẏ Que ie dormẏ iucques alẏe Bien dort qui na merencolẏe | ﻿La firent ung peu dinterualle Ces deux ſemblables que ie uis Lune monte lautre deualle Chaſcune aſſes bien ſe cheuiſt Et ſur ma foy ie uous pleuis Que dormis iuſques a la lie Bien dort qui na melencolie |
| 8 | Ainſẏ que perſonne qui ſonge Me ſembla bien quant ie mauiſe Des deux figures de mon ſonge Cognoiſtre ſelon leur deuiſe Labit meſmez les me deuiſe En grouſſe lettre a poẏ de plet Touſiours choſe nouuelle plaiſt | ﻿Ainſi que perſonne qui ſonge Me ſemble bien quant ie mauiſe Des deux perſonnes de mon ſonge Congnoiſtre ſelon leur deuiſe Labit meſmes le me deuiſe En groſſe lettre a peu de plait A des choſe nouuelle plait |
| 9 | Je prins les lettres a eſpelir Ainſi que fame mal lyſant Lune apres lautre reculir Pour ueoir quilz alloẏent diſant Et tant les alle auiſant Que de leurs mains ie fiz leſpreuue Je croẏ qui bien ſerche bien trouue | ﻿Je prins aux lettres exemplir Ainſi que femme mal liſant Lune apres lautre recueillir Pour ueoir quelles alloyent diſant Et tant les alay auiſant Que de leurs noms ie fis leſpreuue Je croy qui bien charche bien treuue |
| 10 | Je trouue que lune auoit nom Amours richement atournee Comme dame de grant reuom A bien porter ſon atournee Lautre fut apart deſtournee Ce fut honte qui ſe baubit Selon la perſonne labit | ﻿Je trouuay que lune auoit nom Amours richement atournee Comme dame de grant renom A bien porter ſon atour nee Lautre fut a part deſtournee Ce fut honte qui ſeſbaudit Selon la perſonne labit |
| 11 | Amours me print a raiſonner Si fiſt honte puis a ſon tour Moult bien me ſceurent ſermonner Et me uenir tout alentour Elles menerent qrant eſtour, Par parolles bien aſſaillans Il neſt aſſault que de uaillans | Amours me print a raiſonner Si fit puys honte a ſon tour Moult bien me ſceurent ſermonner Et me uenir tout a lentour Elles menerent grant eſtour Par parolles bien aſſaillans Il neſt aſſault que de uaillans |
| 12 | Diſt amours qui parla premiere Ma ieune fille gente et tendre Jeuneſſe eft touſiours couſtumiere. De tout ſon temps ioẏe tendre Pour ce me uueil les biens entendre De moẏ nes pas encore quicte Il fault que ieuueſſe ſaquitte | ﻿Amours ﻿Ceſt amours qui parle premiere Ma ienne fille gente et tendre Amours eſt touſiours couſtumiere De tout ſon temps a ioye tendre Pource uueilles moy bien entendre De moy nes pas encores quitte Il fault que ienneſſe ſacquitte |
| 13 | Adonc honte reſpont tout court Ma belle fille non feras Car ung mauluais monde ſi court Certes que trop te meſferas Si touſt quamoureuſe ſeras Je te tien pour fame eſperdue Fame ſans honnneur eſt perdue | ﻿Honte ﻿Adonc reſpond honte tout court Ma belle amye non feras Car ung ſi mauuais monde court Certes que trop te meſferas Sitoſt quamoureuſe ſeras Je te tiens pour toute eſperdue Femme ſans honneur eſt perdue |
| 14 | ﻿Amours Honte de paour engendree Auec celle fille uergongne Oncques ne fiſt bonne cendree Diſt amours qui honte ſermonne Et ſi le te dit et gergonne Pour faire ton bec claqueter Veilles ne font que quaqueter | ﻿Amours ﻿Honte queſt de paour engendree Auecq celle faulce uergoigne Oncques ne fit bonne cendree Mais touſiours eſt pleine de groigne Faiſant une mauuaiſe troigne Pour faire ſon bec clacqueter Uielles ne font que cacqueter |
| 15 | ﻿Honte Haa belle fille que feras tu Se tu croẏz celle malle fame Ton fait ne uauldra ung feſtu Folle demourras et infame Pour dieu garde toẏ belle dame Ne pers pas ta uirginite Pucelle eſt grant dignite | ﻿Honte ﻿Haa ma fille que feras tu Se tu trois ceſte male femme Ton fait ne uaudra ung feſtu Folle deuiendras et infame Pour dieu garde ta belle fame Ne pers point ta uirginite Pucellage eſt grant dignite |
| 16 | ﻿Amours Si honte croẏz celle affollee Jamais ne uauldras ung oignon Tu es a prandre ta uollee Pour auoir bien ou iamais nom Choyſis quelque beau compaignon Mais quil ſouffiſe a ta plaiſance Il neſt treſor que ſcuffiſance | ﻿Amours ﻿Se honte croys tu es affollee Jamais ne uaudras ung oignon Tu es a prendre ta uolee Pour auoir ioye ou iamais non Choiſis quelque beau compaignon Mais quil ſouffiſe a ta plaiſance Il neſt treſor que ſouffiſance |
| 17 | ﻿Honte Croẏre conſeil ſi deligier Et puys en prendre maladie A grant peine peut aligier Puẏs quil conuient que le uous die Tantoſt aẏmer a leſtourdie Ne ſeroit point bonne acointance Haſter engendre repentance | ﻿Honte ﻿A croire conſeil de legier Et puys en prendre maladie A grant peine peut aleger Puys quil conuient que ie le die Tantoſt aimer a leſtourdie Ne ſeroit pas bonne accointance Haſter engendre repentence. |
| 18 | ﻿Amours A ieune pucelle appartient Deſtre fricque ioẏeuſe et gente Et quant en ce point ſe maintient Ceſt nobleſſe qui ẏ regente De ce ne doẏs eſtre indigente Dancer uoller comme une aronde On na que ſa uie en ce monde | ﻿Amours ﻿A ienne pucelle appartient Deſtre friſque ioyeuſe et gente Et quant en ce point ſe maintient Ceſt nobleſſe qui la regente De ce ne doit eſtre indigente Dance et uole com une aronde On na que ſa uie en ce monde |
| 19 | ﻿Honte Las auiſe ſe tu taſſers Tu ſeras une eſſeruellee Teſte leuee comme ung ſerfs De tout le monde rauallee Soẏez ma fille entalentee Touſiours ſimple et coẏe te tien En pucelle na que maintien | ﻿Honte ﻿Las auiſe ſe tu taſſers Tu ſeras une eſſeruellee Teſte leuee com ung ſers De tout le monde rauallee Soyes en maniere attellee Touſiours ſimple et coye te tien En pucelle na que maintien |
| 20 | ﻿Amours Aẏme ma fille car ſans faille Tu peux aẏmer ſecretement En bien en honneur ne te chaille Priſee en ſeras haultement Huchee en tout eſbatement En grans feſtes et atournoẏz Trop craindre ne uault ung tournoẏs | ﻿Amours ﻿Aime ma fille car ſans faille Tu peux aimer ſecretement En bien et honneur. ne te chaille Priſee en ſeras haultement Huchee en tout eſbatement En grans feſtes et en tournoys Trop craĩdre ne uault ung tournois |
| 21 | ﻿Honte Crainte en ieuneſſe ce me ſemble Ceſt ung ſigne bien a priſer Et ſi doibuent aller emſemble Ou len ſe feroit meſpriſer Ceſt enſeignement ia prins hier Treſtout ainſi que ie le compte Tout noble cueur doit craindre honte | ﻿Honte ﻿Craindre en ienneſſe ſe me ſemble Est ung ſigne bien a priſer Et ſi doiuent aller enſemble Ou lon ſe feroit meſpriſer Ceſt enſeignement ie prins hier Treſtout ainſi que ie le compte Tout noble cueur doit craindre honte |
| 22 | ﻿Amours Eſt ce honte deſtre ioẏeuſe Ne de faire les gens ualoir Sans plus eſtre dautruẏ enuieuſe Car du ſourplus ne doit chaloir Mectre ſon temps ſans bien auoir Ceſt fait de trop laſche couraẏge Toſt ou tart le ſcaẏ fait louuraẏge | ﻿Amours ﻿Eſt ce honte deſtre ioyeuſe Ne de faire les gens ualoir Sans plus riens deſtre enuieuſe Car du ſurplus ne peut chaloir Quant on ſe met en nonchaloir Ceſt trop fait de laſche courage Toſt ou tard leſte fait aurage |
| 23 | ﻿Honte Faire ualoir pour ualoir moẏns Les autres ne ſeroit pas ſens Je te iure de mes deux mains Tu es folle ſe tu te aſſens A monſtrer a milliers ou a cens Franche comme beſte ſauuage Malle eſt eaue hors de riuaige | ﻿Honte ﻿Faire ualoir pour ualoir moins Les autres ne ſeroit pas ſens Je te iure de mes deux mains Tu es folle ſe tu laſſens Monſtree a milliers et a centz Seras comme beſte ſauuage Male eſt eau hors de riuage |
| 24 | ﻿Amours Veulx tu plus honneur ne aſſence Que de ueoir ces gentilz galans Courir cheuaulx ferir de lance Et eſpinguer ſans et galotz Dauant toẏ qui auras le los Que pour lamour de toẏ le font Cueur amoureux en ioẏe font | ﻿Amours ﻿Ueulx tu plus dõneur ne dauance Que de ueoir ces gentilz falotz Courir cheuaulx bondir la lance Et eſpinguer ſaultz et galopz Deuant toy qui auras les loz Que pour lamour de toy le font Noble cueur en ioye ſe fond |
| 25 | ﻿Honte Veulx tu plus eſtre diffamee Que dauoir nom deſtre amoureuſe Dun qui te dit ſa bien amee Touteſfoiz quil uient maleureuſe Garde toẏ poure doloreuſe De te bouter en ſe haſart Buche uert pas a pas art | ﻿Honte ﻿Ueulx tu plus eſtre diffamee Que dauoir nom deſtre amoureuſe Dun qui te dit ſa bien aimee Touteſfoiz il ment maleureuſe Garde toy pouure douleureuſe De toy bouter a tel azard Buſche uerte pas a pas ard |
| 26 | ﻿Amours Recognoys les biens que nature Ta donnez et ſi largement Et faict ſi belle creature Que ceſt ung eſioẏſſement Se ſi non au grant iugement En rendras compte et reliqua On doit garder le reliqua | ﻿Amours ﻿Recongnoys les biẽs que nature Ta donne et ſi largement Faite ſi belle creature Que ceſt ung grant engagement Si que non au grant iugement En rendras compte et reliqua Il fault garder le rebeca |
| 27 | ﻿Honte Tant mieulx ta nature formee Et de toute beaulte remplie Tant plus doibz eſtre infourmes Et de grans uertuz acomplie Et ton cueur a mal faire plẏe Ton compte ne ſeroit pas bon Qui uouloir a nactendre bon | ﻿Honte ﻿Tant plus ta nature formee De toutes uertuz acomplie Tant plus tu dois eſtre informee Et de treſtous grans biens remplie Se ton cueur a mal faire plie Ton compte ne ſera pas bon Qui uolee a nattende bon |
| 28 | ﻿Amours Sil teſtoit uiſible a iamais Je ne ten uouldroye ſemondre Ne te mouuoir a cecẏ mais Les grans ſi te pouent reſpondre Toutes aẏment ſans en eſcondre Une tant ſoẏt haulte princeſſe Il ne faict pas bon eſtre en preſſe | ﻿Amours ﻿Se nulle neuſt aime iamais Je ne ten uoudroye ſemondre Ne teſmouuoir a cecy mais Les grandes ten peuent reſpondre Toutes aiment ſans en eſcondre Une tant ſoit haulte princeſſe Quant uiẽt leſte le primtẽps ceſſe |
| 29 | ﻿Honte Pluſeurs foẏz ſe ſont contentees Aulcunes dames par amours Qui puis ſen ſont bien repenties Et en ont fait maintes clamours Mieulx te uault faire tes ramours Que toẏ repentir ſi dieu maẏde A choſe faicte na remide | ﻿Honte ﻿Pluſeurs foiz ſe ſont conſentues Aucunes dames par amours Qui puis ſen ſont bien repentues Et en ont fait maintes clamours Mieulx te uault faire tes rimours Que ten repentir ſe dieu maide A choſe faite na remede |
| 30 | ﻿Amours Ne fut celle du roẏ artus Ẏſeus medee. pollixenne. Et maintes plaines de uertuz Qui aẏmerent de teſte ſaẏne Je te demande en bonne eſtraine De ce faire qui les blaſma Oncques neut ioẏe qui naẏma | ﻿Amours ﻿Ne fut celle du roy arthus xEt medee et polliſſaine Et maintes pleines de uertus Qui aimarent de teſte ſaine Pourtant ne ſoyez ſi haultaine Que tu naimes qui taimera Amer morcel trop amer a |
| 31 | ﻿Honte Qui liroit iuſques en la fin La fin nen fut point honnorable Mais douloreuſe a la parfin Ainſi me ſcoit dieu ſecourable Pourtant ny ſoẏez fauorable De exemple nẏ fault ung ne deux Amours dune ioẏe a cent deulx | ﻿Honte ﻿Qui liroit iuſques a la fin La fin nen fut pas honnourable Mais douleureuſe a la parfin Ainſi me ſoit dieu ſecourable Pourtant ny ſoyes fauorable Dexemple ny fault ung ne deux Amours dune ioye a cent deulz |
| 32 | ﻿Amours Narciſus qui ne uoult aẏmer Fut noẏee dens la fontaine Par iugement qui ſut amer Des dieux de ce ſuẏs ie certaine Pource ne ſoẏez ſi haultaine Que tu naẏmes qui taẏmera Haẏne mortelle trop amer ha | ﻿Amours ﻿Narciſus qui ne uoult aimer Fut neye dedens la fontaine Par iugement qui fut amer Des dieux. de ce ſuis ie certaine Je te demande en bonne eſtraine Ne fut bien martyr ceſtuy la Oncques neut ioye qui naima |
| 33 | ﻿Honte Suſanne fut de dieu merie Car ne uoult aymer follement Gardee feut deſtre perie Pour garder honneur ſeullement Selle eut mal du commencement La fin fut bien uictorieuſe Dieu craindre eſt uie glorieuſe | ﻿Honte ﻿Suſanne fut de dieu amye Qui ne uoult aimer follement Gardee fut deſtre perie Pour garder honneur ſeulement Selle eut ung dur commencement La fin fut bien uictorieuſe 33Dieu craindre eſt uie glorieuſe |
| 34 | ﻿Amours On peut bien aẏmer ſans follie Ne quil en uiengne deſhonneur Si uillain pencer le foul lẏe Ja dieu ne luẏ ſcoit pardonneur Aẏme ma fille car honneur Ad ce par nature ſeſprent Qui fait ce quil doẏbt ne meſprent | ﻿Amours ﻿On peut bien aimer ſans follie Ne quil en uieigne deſhonneur Se uillain penſer le fol lie Ja dieu ne luy ſoit pardonneur Aime ma fille car donneur Est qui par nature treſprent 34Qui fait ce quil doit ne meſprent |
| 35 | ﻿Honte Lentree eſt doulce et atraẏant Ceſt fiel amer de miel confit Dont lon neſt iamais retraint Si touſt que ſe faict deſconfit Non ẏ entrer eſt de prouffit A tout le ſexe feminin En la queue giſt le uenin | ﻿Honte ﻿Lentree eſt doulce et attrapant Car ceſt miel de uenin confit Dont on neſt iamais attrayant Sitoſt quon ſe ſent deſconfit Non y entrer eſt du prouffit A tout le ſexe feminin 35En la queue giſt le uenin |
| 36 | | ﻿Amours ﻿Honte trop lourdement teſtrange Il ny fault point tant deſtriuees Celles qui font tant de leſtrange Sont bien ſouuãt les plus priuees Et quant elles ſont deſriuees Dauoir trop tarde ſe repentent 36Beaucoup de choſes femmes tẽptent |
| 37 | | ﻿Honte ﻿Sages ſont celles qui ſe gardent Daller en lieu pour faire eſcoutes Car ſi bien a point ny regardent Toſt y ſeront iuſques aux coutes Ces parolles prens et eſcoutes Enſuir telz eſbatz neſt pas mocque 37Tel flatte autruy q̃ puys ſen mocque |
| 38 | ﻿Amours Quant lon treuue ung homme ſecret On le peut aẏmer ſeurement Et quil ſoit loẏal et ſecret Pour bien aẏmer entierement Ainſi garde on legierement Sa plaiſance iuſques au bout On ne peut pas aẏmer par tout | ﻿Amours ﻿Quant on treuue ung hõme diſcret On le peut aimer ſeurement Mais quil ſoit loyal et ſecret Pour bien aimer entierement Ainſi garde on legierement Sa plaiſance ſi eſt friuolle 38Fol eſt qui attent loyſel qui uole |
| 39 | ﻿Honte Si neſt choſe tant ſoit ſecrete Quen la parfin bien on ne ſaiche Touſiours neſt pas fame diſcrete De bien ſauoir couurir ſa taiche Quant lun la boute lautre la chace Cliner la fault de quelque part Amours a ſa guiſe depart | ﻿Honte ﻿Il neſt choſe tant ſoit ſecrete Qua la parfin on ne la ſache Touſiours neſt pas femme diſcrete De bien ſauoir couurir ſa tache Quant lun boute et lautre ſache Sauoir le fault de quelque part 39Amours a ſa guiſe deſpart |
| 40 | ﻿Amours Eſcoute la mamẏe neſt ce Grant oultraige a ceſte ypocrite Que feras tu de ta ienneſſe La ueulx tu perdre dune ſuẏte Veulx tu amours mectre en fuẏte Sans faire ton loẏal deuoir On peut bien trop ſouuent deuoir | ﻿Amours ﻿Helas mamye ce neſt pas ce Ne croyes pas ceſt ypocrite Que feras tu de ta ienneſſe Queſt ſi belle et ſi bien eſcripte La ueulx tu perdre toute fritte Sans faire ton loyal deuoir 40On peut mainteſfoiz trop deuoir |
| 41 | | ﻿Honte ﻿Deuoir trop ou peu qui emprunte Sur ſon honneur blaſme ou reproche Ja nacquittera ceſte emprunte Celle qui ſoymeſmes reproche Plus ſeſloigne et moyns ſaproche Deſtre par tout bien renommee 41Jamais ne meurt la renommee |
| 42 | | ﻿Amours ﻿Dõt uient renom fors q̃ des preux Dõt uiennent les preux q̃ des dames Par amours qui ſe ſert entre eulx Qui font eſprouuer ſes heaulmes Si q̃ ung tout ſeul uault .x. royaulᐥ Pour une a q̃ ſeruãt ſe clame mes 42Proueſſe double a cueur qui aime. |
| 43 | ﻿Honte Ma ſeur aẏmer ſans nul fatras Seroit bonne amour et loẏalle Mais apres le coup du matras Au long aller neſt pas fealle Car humanite cordialle Si fourre trop a lauenture A peine oublie on ſa nature | ﻿Honte ﻿Ma ſeur a iouer ſans nul fatras Seroit bonne amour et loyale Mais apres le cop du matras Au long aller neſt pas fiable Car humanite cordiale Sy fourre trop a lauenture 43A peine oublie on ſa nature |
| 44 | ﻿Amours Sa nature ſe ueult forfaire Dame raiſon eſt par deſſus Pour la corriger et retraẏre Affin quon·ne ſoit pas deceuz Pour ce peut on et ſus et ius Qui ueult reſiſter ſe maiſt dieux Raiſon domine ſoubz les cieulx | ﻿Amours ﻿Se nature ſe ueult forfaire Dame raiſon eſt par deſſus Pour la corriger et retraire Affin quil nen ſoit pas deceuz Pource peut on et ius et ſus Qui reſister ueult ſi maiſt dieux 44Raiſon domine ſoubz les cieulx |
| 45 | ﻿Honte Qui ſeroit ſeur de la raiſon On pourroit·tout auenturer Mais ueoir bruſler aultruẏ maiſon Faict bon la ſienne procurer Que feu nẏ puiſſe poſturer Et quelle ne ſoit deſbaſtie Saige hom par aultruẏ ſe chaſtie | ﻿Honte ﻿Qui ſeroit ſeur de la raiſon On pourroit tout auenturer Mais ueoir bruler autruy maiſon Fait pour la ſienne procurer Que feu ny puiſſe paſturer Et quelle ne ſoit deſbaſtie 45Sage par autruy ſe chaſtie |
| 46 | ﻿Amours Chacun ſcait bien et neſt pas bourde Que pucelle qui na amẏ Toute ſa uie eſt ſote et lourde Et ne ſcait du bien a demy Ains a touſiours lueil endormẏ Sans faczon ne maniere auoir Ceſt belle choſe que ſauoir | ﻿Amours ﻿Chaſcũ ſcet biẽ ce neſt pas bourde Que pucelle qui na amy Toute ſa uie eſt ſotte et lourde Et ne ſcet ne bien ne demy Et touſiours a lueil endormy Sans peu de contenance auoir 47Ceſt belle choſe que ſauoir |
| 47 | ﻿Honte Sauoir pucelle ſobrement Donc ſans uouloir eſtre ſubtille Ceſt la maniere proprement Ou faillir pourroit coup et quille Tout ne uault pas une coquille Quant de langaige ſentremect Qui parle trop menſonge ẏ mect | ﻿Honte ﻿Sauoir pucelle ſobrement Doit ſans uouloir eſtre ſuttile Ceſt ſa nature proprement Ou faillir pourroit cop et quille Tout ne uault pas une coquille Quant de languager ſentremet 48Qui trop parle menſonge y met |
| 48 | ﻿Amours On dira ce que lon uouldra Mais ſi pucelle na du bien Nullẏ damer ne laſſauldra Par dieu cela ſauez uous bien Pour ces graces laẏme on bien Que dautrement elle ſoit belle Fame ne doit eſtre rebelle | ﻿Amours ﻿On dira ce que lon uoudra Mais ſen pucelle na du bien Nully daimer ne laſſaudra Pardieu cela ſauez uous bien Pour ſamour laime lon. combien Que dautrement elle ſoit belle 51Femme ne doit eſtre rebelle |
| 49 | ﻿Honte Aẏes honte dauant les ẏeulx Quant tu ſeras damer eſprinſe Le monde ten aẏmera mieulx Et nen ſeras de dieu reprinſe Conduy ſagement ton emprinſe A dieu ie taẏ dit mon meſſaige Qui conſeil croit il fait que ſaige | ﻿Honte ﻿Honte auras deuant tes yeulx Quant tu ſeras damours eſpriſe Le monde ten aimera mieulx Et nen ſeras de dieu repriſe Conduys ſagemẽt ton empriſe Sur le col la bride ten laiſſe 64Jenne chien enuis ua en laiſſe |
| 50 | ﻿La pucelle Adonc les prins a mercier De ce que me uouldrent aprendre Et diz peut on pacifier Je me garderaẏ de meſprendre Lors me uint le grant iour ſourprendre Quant plus riens ny uẏ meſueille Maint ſonge plaiſent a merueille | ﻿La pucelle a Donc les prins a mercier De ce q̃ me uoudrent aprendre Et dis pour les pacifier Que me garderay de meſprendre Lors me uint le grant iour ſurprẽdre Quãt plus riens ne uis ie meſueille 65Maintz ſonges plaiſent a merueille |
| 51 | Et quant ie fu bien eſueillee Pence a ce que ouẏ auoẏe Beaucoup ſonge a la ueillee Et en me pourmenant la uoẏe Et anſi comme le ſauoẏe Recorde tout deulx ou troẏs foẏz Songes ſont uroẏs aucuneſ foiz | ﻿Et quant ie fus bien eſueillee Je penſay a ce que iauoye Beaucoup bruge a la ueillee En moy pourmenant par la uoye Et ainſi comme ie ſauoye Recorday tout deux ou troys foiz 66ſonges ſont uraiz aucuneſfoiz |
| 52 | Jalle dauenture trouuer Ung qui ſauoit lire et eſcripre Et meſſaẏe de leſprouuer Sil uouldroit mes ſonges deſcripre Il ſacorda ie luẏ diz ſire Pour dieu que uos mains ſoient legieres Danger eſt daller ſur riuieres | ﻿Jalay dauenture trouuer Ung qui ſauoit lire et eſcrire Si meſſayay de leſprouuer Et ſi luy dis. Amy beau ſire Uoulez uous point mon ſonge eſcrire Que iay ſonge preſentement 67Maint ſonge donne alegement |
| 53 | Je luẏ recite mot a mot Ainſẏ que lauoye retenu Selon que tout eſtoit dit mot Et que deſſus eſt contenu Si iaẏ faillẏ ne ſoit tenu En meſprins ie uous en ſupplẏe A paine eſt perſonne acomplie | ﻿Je luy recitay mot a mot Ce que deſſus eſt contenu Selon ce queſte me dit ot Lequel la treſbien entendu Se iay failly ne ſoit tenu A meſpris ie uous en ſupplie 68A peine eſt perſonne accomplie |
| 54 | Et ſil ẏa riens tant ſoit peu Qui ſoit digne deſtre en memoẏre Et dont en doẏe eſtre repeu On fera bien ſon le uoult croẏre Et qui uouldra de ceſte ẏſtoire Que le nom point ne le uous cele Ceſt le ſonge de la pucelle | ﻿Et ſil y a riens tant ſoit peu Qui ſoit digne deſtre en memoire Et dont on doiue eſtre repeu On fera bien ſon le ueult croire Et qui uoudra de ceſt yſtoire Que le nom point ie ne uous celle 69Ceſt le ſonge dune pucelle |
| 54 | Cẏ finiſt le ſonge de la pucelle imprime par Robin Foucquet et Jehan cres ſoubz noble et puiſſant ſeigneur Jehan de rohan ſeigneur du gue de liſle Du moẏs de Jan/ uier mil iiii$^c$ iiii uingts et quatre. | Cy finiſt le ſonge dore autrement appelle dune pucelle. |
| 55 | Amen Deo gracias Robin Foucquet. | Ballade faite a la reſcription de ſa dame. o R uoy ie bien q̃ mon dueil renouuelle Et que ma ioye prent ſon definemẽt Quant il me fault partir de la treſbelle Qui a mon cueur a ſon commandement Si ne ſay pas la maniere comment Uiure puiſſe longuement ſans mourir Puys quil me fault de ma dame partir ﻿Car tãt mon cueur dedens moy eſtincelle Et iour et nuyt fremiſt ſi aſprement Quen moy paour par dangier ſi ſe reueille Et deſespoir qui dun conſentement Sont aliez pour me faire torment Si ne luy pas qui me puiſt garentir Puys quil me fault de ma dame partir Mort uien a moy ſi me prens ie tappelle Car iaime mieulx mourir prochainement Que receuoir ſi treſmale nouuelle Com de mamour faire deppartement Mais ſans ſeiour iay le definement Deſtrains mon cueur et le uien aſſaillir Puys quil me fault de ma dame partir Prince ie uous ſupply treſhumblement Que me uueillez donner alegement Car grief douleur fait mon cueur eſpartir Puys quil me fault de ma dame partir |
* ↑ Dans la version de 1492, cette strophe se trouve en position 47
* ↑ Dans la version de 1492, cette strophe se trouve en position 48
* ↑ Dans la version de 1492, cette strophe se trouve en position 51
* ↑ Dans la version de 1492, cette strophe se trouve en position 64
* ↑ Dans la version de 1492, cette strophe se trouve en position 65
* ↑ Note de Ws :Jehan de Rohan du Gué de l'Isle (~1425-1493)